Többen jelezték, hogy munkaruhás férfiak egy csoportja egy mexikói zászlót tartva vonult a Dózsa György úti metró megálló mellett, a Váci út kifelé tartó oldalán. A munkások láthatósági mellényén egyébként két magyar cég neve volt olvasható. A dologgal kapcsolatban megkerestük a mexikói nagykövetséget, akik kérdésünkre megerősítették, hogy a munkások a nagykövetségre tartottak.

"A mai napon mexikói munkavállalók keresték fel a Nagykövetséget, azzal a céllal, hogy panaszt tegyenek az őket foglalkoztató magyar cég bánásmódja ellen."

"A Nagykövetség fogadta a megjelent munkavállalók egy szűkebb csoportját, hogy helyzetüket megismerve jogi eszközökkel segíthesse egy olyan párbeszéd kialakulását, amely a mexikói munkavállalók és az alkalmazó cég, a T-Trans Főép javát egyaránt szolgálja."

– írták közleményükben. Egyelőre nem tudni további részleteket a dologgal kapcsolatban.